b"\n_START_ARTICLE_\nSalvatore Giuliano\n_START_SECTION_\nBiografia\n_START_PARAGRAPH_\nSalvatore Giuliano (Turi) va n\xc3\xa9ixer a Montelepre a la prov\xc3\xadncia de Palerm a Sic\xc3\xadlia i en tota la seva vida no va sortir mai de l'illa. Era fill d'un emigrant sicili\xc3\xa0 als Estats Units que, enyorat de la seva terra, va tornar a residir-hi i fer de pag\xc3\xa8s a la terra que va comprar amb els seus estalvis._NEWLINE_La seva mare, Maria Lombarda, amb qui sempre es va sentir molt unit, era una dona de car\xc3\xa0cter fort i actitud decidida. Tenia un germ\xc3\xa0, Giuseppe, i una germana, Marianna._NEWLINE_A Salvatore no li agradava estudiar, i aviat es va posar a treballar com a ajudant d'un mol\xc3\xad local fins que un dia es va descobrir que robava farina i l'entregava a fam\xc3\xadlies pobres o la venia a un preu simb\xc3\xb2lic; aix\xc3\xb2 li va valdre popularment el t\xc3\xadtol de Robin Hood sicili\xc3\xa0. Als 17 anys va ser descobert per dos carabinieri a qui va matar. _NEWLINE_Va formar una banda junt amb el seu cos\xc3\xad Gaspare Pisciotta Aspanu que va arribar a tenir fins a 200 membres, alguns d'ells assassinats per ordres de Giuliano si sospitava que el tra\xc3\xafen. La banda robava, segrestava, matava (fins a 70 policies i centenars de civils) i capturava provisions que deixava en mig dels pobles perqu\xc3\xa8 la gent les agaf\xc3\xa9s. _NEWLINE_Es va unir al Moviment Independentista Sicili\xc3\xa0 (MIS), que inclo\xc3\xafa membres de dreta i d'esquerra i fins i tot de la M\xc3\xa0fia. Giuliano va entrar, a partir de 1945, en la branca armada del moviment com a coronel del EVIS (Esercito Volontario per l'Indipendenza della Sicilia) i li van prometre que en cas de vict\xc3\xb2ria independentista seria amnistiat dels seus delictes criminals._NEWLINE_Giuliano va fer petits atemptats contra el govern i a m\xc3\xa9s va enviar una carta al president dels Estats Units, Harry S. Truman, demanant-li l'annexi\xc3\xb3 de Sic\xc3\xadlia pels Estats Units. _NEWLINE_Despr\xc3\xa9s de la guerra i del refer\xc3\xa8ndum de 1946 que va portar a la Rep\xc3\xbablica italiana es va aconseguir el r\xc3\xa8gim auton\xc3\xb2mic per a Sic\xc3\xadlia, i arran d'aix\xc3\xb2 l'independentisme va perdre for\xc3\xa7a._NEWLINE_L'1 de maig de 1947 al poble natal de Salvatore hi va haver una celebraci\xc3\xb3 dels pol\xc3\xadtics i treballadors comunistes i va haver 11 morts per trets de metralladora que es van atribuir a la banda de Giuliano potser per enc\xc3\xa0rrec de la M\xc3\xa0fia (o fins i tot la CIA o la Democr\xc3\xa0cia Cristiana) que no estava interessada en l'aven\xc3\xa7 de les forces d'esquerra i volien una resposta comunista que propici\xc3\xa9s la seva il\xc2\xb7legalitzaci\xc3\xb3. Durant aquesta \xc3\xa8poca, el cardenal de Palerm Ernesto Ruffini va intentar diverses vegades parlamentar amb ell, per fer-lo desistir de les seves accions criminals, per\xc3\xb2 no se'n va sortir_NEWLINE_El ministre de l'interior itali\xc3\xa0, Scelva, va acusar Giuliano i ofer\xc3\xad tres milions de lires per la seva captura._NEWLINE_Salvatore va canviar els seus arguments independentistes per un anticomunisme actiu i violent alhora que defensava el paper de la M\xc3\xa0fia. Amb aquesta va arribar a un acord per fugir als Estats Units per\xc3\xb2 a Castelvetrano un dia abans de la fuga prevista (mitjan\xc3\xa7ant un submar\xc3\xad), va ser tra\xc3\xaft i mort pel seu cos\xc3\xad Aspanu. Els carabinieri, en sentir els trets, van arribar-hi i sense preocupar-se de si Salvatore era viu o mort varen disparar diverses r\xc3\xa0fegues sobre el seu cos i al\xc2\xb7legaren que l'havien mort en defensa pr\xc3\xb2pia.\n_START_SECTION_\nDramatizacions\n_START_PARAGRAPH_\nUna pel\xc2\xb7l\xc3\xadcula, Salvatore Giuliano, dirigida per Francesco Rosi el 1961 recull la seva vida. El novel\xc2\xb7lista Mario Puzo public\xc3\xa0 El Sicili\xc3\xa0 el 1984. Se'n va fer una pel\xc2\xb7l\xc3\xadcula el 1987, dirigida per Michael Cimino i amb Christopher Lambert interpretant Giuliano. _NEWLINE_Una \xc3\xb2pera, Salvatore Giuliano, fou composta el 1985 per Lorenzo Ferrero."